b'\n_START_ARTICLE_\nCardedeu\n_START_SECTION_\nLegislatura 2011 - 2015\n_START_PARAGRAPH_\nLes eleccions municipals a Catalunya del 2011 van donar com for\xc3\xa7a m\xc3\xa9s votada a CiU amb 6 regidors.  Les eleccions es van veure marcades per l\'entrada al consistori del partit Gent pel Canvi (GpC), la baixada d\'ERC, i la pujada de CUP i PP. Amb 7 partits pol\xc3\xadtics amb representaci\xc3\xb3 a l\'ajuntament, la pol\xc3\xadtica de grans pactes amb diferents forces pol\xc3\xadtiques havia de ser una constant al llarg de la legislatura. Converg\xc3\xa8ncia va comen\xc3\xa7ar governant en solitari i va intentar pactes amb diferents partits sense \xc3\xa8xit. Finalment el 24 de novembre, durant el ple municipal, es f\xc3\xa9u p\xc3\xbablic l\'acord entre CiU, PP i GpC per governar plegats. Els regidors del PP ocuparien la regidoria de Comer\xc3\xa7 i efici\xc3\xa8ncia energ\xc3\xa8tica, i el de Gent pel Canvi la de Serveis Socials i Gent Gran._NEWLINE_Al cap de dos anys per\xc3\xb2 degut a problemes com la denuncia pel mural independentista van trencar el pacte de govern i CiU va acabar la legislatura governant en solitari.\xc2\xa0\n_START_SECTION_\nAntecedents\n_START_PARAGRAPH_\nDe l\'any 1979 fins a l\'any 1995 a Cardedeu va governar Converg\xc3\xa8ncia i Uni\xc3\xb3 en solitari. La legislatura de l\'any 1995 al 1999 van governar en coalici\xc3\xb3 el Partit Socialista amb Esquerra Republicana i Iniciativa per Catalunya. La legislatura del 1999 a l\'any 2003 van governar el Partit Socialista amb Iniciativa per Catalunya. Les eleccions del 2003 va guanyar CiU, no ho feia des de l\'any 1991, aix\xc3\xad i tot es va fer el tripartit format pel Partit Socialista, Esquerra Republicana i Iniciativa per Catalunya. Es van repartir l\'alcaldia, dos anys per ERC (2003-2005) i dos anys per al PSC (2005-2007). Les eleccions municipals a Catalunya del 2007 van donar com for\xc3\xa7a m\xc3\xa9s votada a CiU amb 7 regidors, la pujada de CiU i l\'entrada de la CUP van fer que el tripartit (PSC+ERC+ICV) que manaven a Cardedeu fins aquell moment perd\xc3\xa9s la majoria absoluta. Despr\xc3\xa9s d\'uns intensos dies de negociacions CiU i ERC van arribar a un acord per governar la vila de Cardedeu durant aquella legislatura. L\'alcaldia la tindria el cap de llista d\'Esquerra durant 1 any, en Joan Masferrer i Sala, i els seg\xc3\xbcents 3 anys la cap de llista de CiU la Calamanda Vila i Borralleras.\n_START_SECTION_\nAutob\xc3\xbas\n_START_PARAGRAPH_\nEls serveis d\'autobusos de Cardedeu s\xc3\xb3n gestionats per l\'empresa Sagal\xc3\xa9s.\n_START_SECTION_\nOr\xc3\xadgens topon\xc3\xadmics\n_START_PARAGRAPH_\nPel top\xc3\xb2nim conf\xc3\xbas que d\xc3\xb3na nom a la vila s\'han considerat diverses possibilitats, per\xc3\xb2 sembla que la m\xc3\xa9s acceptada \xc3\xa9s la de Francesc de B. Moll que proposa que l\'origen de Cardedeu prov\xc3\xa9 de Car (quer) de Deu, que significaria "penyal de font". No es considera admissible fon\xc3\xa8ticament la proposta de Balari i Jovany, segons la qual el top\xc3\xb2nim derivaria de quercitulum (alzinar petit). Tot i aix\xc3\xb2 la confusi\xc3\xb3 topon\xc3\xadmica s\'ha perpetuat en l\'escut municipal, que t\xc3\xa9 representades tres flors de card daurades, donant lloc a equ\xc3\xadvocs sobre l\'origen del nom de la vila.\n_START_SECTION_\nHist\xc3\xb2ria\n_START_PARAGRAPH_\nLa depressi\xc3\xb3 prelitoral ha estat i \xc3\xa9s el principal corredor natural del continent europeu a la pen\xc3\xadnsula Ib\xc3\xa8rica, consta de planes f\xc3\xa8rtils, un clima suau i certa proximitat al mar, per aix\xc3\xb2 les nostres contrades han estat habitades des de temps immemorials. Trobem restes megal\xc3\xadtiques al Pla de Pins Rosers. En \xc3\xa8poca romana, pel bell mig del Vall\xc3\xa8s hi passava la via Augusta i diverses vies secund\xc3\xa0ries; de fet hi trobem un gran nombre de restes romanes, massa sovint desateses pel seu car\xc3\xa0cter poc espectacular. A Cardedeu s\xc3\xb3n nombroses les masies i els camps de conreu on s\'ha trobat restes de terrissa d\'aquella \xc3\xa8poca com ara a Ca l\'Alzina o el Pla del Rifany\xc3\xa9s.\n_START_SECTION_\nOr\xc3\xadgens medievals\n_START_PARAGRAPH_\nCardedeu \xc3\xa9s una vila d\'origen medieval, ja que la primera refer\xc3\xa8ncia escrita que es coneix data de l\'any 941, quan apareix el nom de Carotitulo, mentre que la parr\xc3\xb2quia de Santa Maria est\xc3\xa0 documentada des del 1012 com a pertanyent al terme de jurisdicci\xc3\xb3 reial del castell de Vilamajor, (Batllia de Vilamajor) juntament amb les parr\xc3\xb2quies de Santa Susanna de Vilamajor, Sant Pere de Vilamajor i Sant Juli\xc3\xa0 del Fou. En aquella \xc3\xa8poca el poblament deuria ser de car\xc3\xa0cter disseminat, amb diverses viles rurals i masos._NEWLINE_L\'any 1264 trobant-se de pas el rei Jaume I el Conqueridor a Cardedeu va concedir el privilegi de resoldre les causes criminals i els plets civils, a excepci\xc3\xb3 dels homicidis i les apel\xc2\xb7lacions, davant del batlle de Vilamajor en comptes del de Barcelona. M\xc3\xa9s endavant, el 12 de maig de 1272 a Girona, el rei signava la carta de poblament de la vila de Cardedol, concedint que es pogu\xc3\xa9s construir una muralla, celebrar mercat els dimecres i una fira per la Santa Creu de setembre, alhora que s\'eximia la poblaci\xc3\xb3 de pagar alguns impostos. Tamb\xc3\xa9 va manar que hi pass\xc3\xa9s el cam\xc3\xad reial que menava de Barcelona a Fran\xc3\xa7a nomenant les fam\xc3\xadlies Montells i Lled\xc3\xb3 com a encarregades de fer complir les disposicions establertes. D\'aquesta manera Cardedeu adquiria definitivament car\xc3\xa0cter urb\xc3\xa0._NEWLINE_L\'any 1328 la batllia de Vilamajor va ser cedida per Alfons III a Berenguer de Sentmenat per premiar els seus serveis a la corona. Despr\xc3\xa9s de diversos anys de malestar, les quatre parr\xc3\xb2quies tornaren a mans reials, per\xc3\xb2 el 1381 el futur Joan I venia la batllia a perpetu\xc3\xaftat a Bernat IV de Cabrera per tal de saldar deutes de la corona. Tres anys despr\xc3\xa9s, un pacte entre els prohoms de la batllia i consellers de la ciutat de Barcelona aconseguia que les parr\xc3\xb2quies de Vilamajor fossin nomenades "carrer i bra\xc3\xa7 de la Ciutat de Barcelona", obtenint els drets i deures de dita ciutat i retornant al patrimoni reial.\n_START_SECTION_\n\xc3\x88poca moderna\n_START_PARAGRAPH_\nLa segregaci\xc3\xb3 de Cardedeu es f\xc3\xa9u efectiva l\'any 1599, quan Felip II conced\xc3\xad la separaci\xc3\xb3 de Cardedeu de Vilamajor, i tot i que per alguns afers encara actuarien junts durant uns anys, a partir d\'aquest moment ja tindrien batlles propis i constituirien municipis diferenciats._NEWLINE_Entre els diversos fets calamitosos registrats hist\xc3\xb2ricament durant aquesta \xc3\xa8poca destaquen el terratr\xc3\xa8mol a Catalunya del 25 de maig de 1448, que tingu\xc3\xa9 l\'epicentre entre Cardedeu i Llinars del Vall\xc3\xa8s i provoc\xc3\xa0 m\xc3\xa9s d\'un centenar de v\xc3\xadctimes, aix\xc3\xad com l\'esfondrament de part del campanar i de diverses cases, el saqueig i incendi de la vila per part de les tropes castellanes l\'any 1640 en plena Guerra dels Segadors, i les inundacions de 1776 i 1777. _NEWLINE_Malgrat aquestes desgr\xc3\xa0cies la vila de Cardedeu, situada en un punt estrat\xc3\xa8gic per les vies de comunicaci\xc3\xb3 entre Barcelona, Girona i Fran\xc3\xa7a, anir\xc3\xa0 creixent lentament i prosperant fins a assolir l\'any 1787 una poblaci\xc3\xb3 de 1085 habitants segons els cens de Floridablanca.\n_START_SECTION_\nSegle XIX\n_START_PARAGRAPH_\nEl segle XIX fou una mescla de progr\xc3\xa9s i destacats fets violents. Aix\xc3\xad doncs, durant la Guerra del Franc\xc3\xa8s es cremen diversos masos com ara Can Bas i Can Font de la Perera entre d\'altres, i al 16 de desembre de 1808 es lliura al torrent del Fou, entre Cardedeu i Llinars del Vall\xc3\xa8s, la batalla de Llinars entre espanyols i francesos, que acaba amb el triomf dels segons, capitanejats pel general Laurent Gouvion Saint-Cyr. Les tropes napole\xc3\xb2niques entren a Cardedeu i sense trobar resist\xc3\xa8ncia arriben a Barcelona, on trenquen el bloqueig de Barcelona i alliberen les guarnicions franceses. D\'aquesta batalla el franc\xc3\xa8s Jean Charles Langlois en far\xc3\xa0 un gravat anomenat La bataille de Cardedeu que es pot contemplar actualment al Museu del Louvre a Par\xc3\xads._NEWLINE_Gr\xc3\xa0cies a l\'arribada del tren (1860) i el pas de la carretera de Caldes a Sant Celoni (1864) el municipi experimentar\xc3\xa0 un lleu creixement i anir\xc3\xa0 esdevenint una vila moderna. Aquest progr\xc3\xa9s tan sols ser\xc3\xa0 interromput pels lamentables fets ocorreguts el 1873, quan en diverses ocasions les tropes carlines entren a la vila i cremen l\'arxiu municipal (28 de maig), aix\xc3\xad com l\'ajuntament, l\'esgl\xc3\xa9sia i l\'estaci\xc3\xb3 (6 de novembre). Fou en aquesta \xc3\xbaltima ocasi\xc3\xb3 quan una quarantena de liberals es refugiaren al campanar de l\'esgl\xc3\xa9sia i despr\xc3\xa9s de rendir-se sota la promesa que se\'ls hi respectaria la vida foren afusellats sense contemplacions.\n_START_SECTION_\nVila d\'estiueig\n_START_PARAGRAPH_\nUn cop passades les guerres carlines fou quan a Cardedeu comen\xc3\xa7\xc3\xa0 a tenir especial import\xc3\xa0ncia el fenomen de l\'estiueig, amb les primeres vil\xc2\xb7les constru\xc3\xafdes l\'any 1880. Els arquitectes m\xc3\xa9s destacats que hi intervingueren foren: Eduard Balcells, Ramon Puig i Giralt, Josep Maria Ros i Vila, i el m\xc3\xa9s conegut de tots, Manuel Raspall, que deixaren un valu\xc3\xb3s patrimoni arquitect\xc3\xb2nic encara ara conservat._NEWLINE_La conversi\xc3\xb3 en Vila d\'estiueig fou una conseq\xc3\xbc\xc3\xa8ncia de l\'arribada del tren el dia 1 de setembre del 1860. Mari\xc3\xa0 Borrell aconsegu\xc3\xad modificar el projecte de tra\xc3\xa7at de la l\xc3\xadnia f\xc3\xa8rria, que origin\xc3\xa0riament havia de passar per La Roca._NEWLINE_Entre els estiuejants que escolliren Cardedeu a finals del segle XIX i primeries del XX hi ha figures com els senadors Josep Vilaseca i Moragues i Josep Daurella i Rull, els alcaldes de Barcelona Mari\xc3\xa0 Borrell i Joan Amat i Sormani, o el diputat de corts per la Lliga Regionalista Joan Llig\xc3\xa9 i Pag\xc3\xa8s, a m\xc3\xa9s de diferents industrials, banquers i professionals liberals._NEWLINE_El 18 d\'agost de 1907 es van celebrar els Jocs Florals de Cardedeu amb la lectura del discurs d\'inauguraci\xc3\xb3 per part de Josep Carner. Un altre escriptor catal\xc3\xa0 de renom que visit\xc3\xa0 la poblaci\xc3\xb3 en diverses ocasions va ser Santiago Rusi\xc3\xb1ol, qui en alguna ocasi\xc3\xb3 es despla\xc3\xa7\xc3\xa0 des de Llinars per gaudir de representacions de cardedeuencs aficionats al teatre al Gran Casino del Vall\xc3\xa8s._NEWLINE_<\n_START_SECTION_\nEsgl\xc3\xa9sia parroquial de Santa Maria\n_START_PARAGRAPH_\nL\'edifici actual va ser constru\xc3\xaft entre els segles XVI i XVIII. _NEWLINE_Amb tot, l\'exist\xc3\xa8ncia d\'una comunitat cristiana a Cardedeu apareix citada per primera vegada en uns documents del segle\xc2\xa0XI, i les excavacions arqueol\xc3\xb2giques, aix\xc3\xad com algunes restes de mur visibles a la cap\xc3\xa7alera de l\'esgl\xc3\xa9sia, donen testimoni d\'un anterior edifici rom\xc3\xa0nic. Durant la seva hist\xc3\xb2ria recent, l\'esgl\xc3\xa9sia parroquial ha estat cremada intencionadament dues vegades, el 1873, durant la Tercera guerra carlina, i el 1939, al final de la Guerra civil espanyola. Va ser reconstru\xc3\xafda per l\'arquitecte municipal Josep Maria Ros i Vila._NEWLINE_De l\'edifici d\'\xc3\xa8poca moderna, \xc3\xa9s de destacar el campanar, de planta quadrada, 27 metres d\'al\xc3\xa7\xc3\xa0ria, amb g\xc3\xa0rgoles zoom\xc3\xb2rfiques i coronat amb merlets de tipus catal\xc3\xa0. Cont\xc3\xa9 quatre campanes, la m\xc3\xa9s antiga de les quals ("Teresa"), va ser fosa a mitjans del segle XVIII. Tamb\xc3\xa9 \xc3\xa9s notable la portalada escult\xc3\xb2rica (datada el 1780), on es pot observar la Mare de D\xc3\xa9u de l\'Assumpci\xc3\xb3, damunt d\'un entaulament renaixentista, on apareix l\'escut de la vila, sostingut per dues cari\xc3\xa0tides (representant la joventut i la vellesa). A l\'interior de l\'esgl\xc3\xa9sia destaca una pica baptismal del segle XVI i les pintures al fresc d\'Antoni Vila Arrufat, que decoren la capella del Sagrament.\n_START_SECTION_\nCapella de Sant Corneli\n_START_PARAGRAPH_\nDe planta i basament prerom\xc3\xa0nics, \xc3\xa9s una de les capelles m\xc3\xa9s antigues de Cardedeu. Fou dedicada inicialment a Sant Corneli i Sant Cebri\xc3\xa0. Al segle XII va acollir la confraria de Santa Maria i a partir de 1409 va passar a dependre del monestir de monges de Montalegre. Tot i la desamortitzaci\xc3\xb3 de 1870, en qu\xc3\xa8 va passar a ser propietat municipal, s\'hi va conservar el culte fins a les primeres d\xc3\xa8cades del segle XX. Posteriorment va ser emprada per a m\xc3\xbaltiples funcions (magatzem, pres\xc3\xb3 preventiva) fins que, entre 1971 i 1986, va esdevenir el local de l\'Agrupaci\xc3\xb3 Coral Cardedeuenca, que la va mantenir i restaurar. El 1992 es va procedir a l\'enderroc de diversos edificis adossats a la capella, deixant-la a\xc3\xafllada i visible des de tots els angles. Actualment s\'hi presenten regularment exposicions de tem\xc3\xa0tica local i d\'art contemporani.\n_START_SECTION_\nFarm\xc3\xa0cia Balvey\n_START_PARAGRAPH_\nLa reconstrucci\xc3\xb3 de l\'antiga farm\xc3\xa0cia Balvey, en \xc3\xbas fins al 1954 permet contemplar una magn\xc3\xadfica col\xc2\xb7lecci\xc3\xb3 de caixes de llauna de medicaments, i el mobiliari de finals del segle XVIII i principis del XIX, amb envasos. El conjunt s\'ha muse\xc3\xaftzat, creant el Museu-Arxiu Tom\xc3\xa0s Balvey, tamb\xc3\xa9 conegut com a Museu de Cardedeu.\n_START_SECTION_\nCases de pag\xc3\xa8s\n_START_PARAGRAPH_\nActualment es poden comptar una bona seixantena de masos a Cardedeu i els seus vorals. Les dates m\xc3\xa9s antigues que apareixen gravades a les pedres d\'algunes d\'aquestes cases s\xc3\xb3n del segle XVI (la Fleca Vella, 1550; can Bellsolar, 1587). Sembla que \xc3\xa9s en aquest segle quan es consoliden i es reedifiquen les masies m\xc3\xa9s importants, que arribaran, sense gaires modificacions, fins a comen\xc3\xa7aments del segle XX i moltes fins a l\'actualitat._NEWLINE_En documents escrits, per\xc3\xb2, ja es troben refer\xc3\xa8ncies a cases de pag\xc3\xa8s des del segle X i, a partir del segle XIII, alguns dels seus noms ja comencen a ser identificables amb els actuals. \xc3\x89s de destacar, per exemple, que a la carta de poblament (1272) concedida pel rei Jaume el Conqueridor, hi apareguin esmentats els cognoms de Lled\xc3\xb3 i de Montells. Can Lled\xc3\xb3 (desaparegut cap a 1915, amb la construcci\xc3\xb3 de la Pla\xc3\xa7a de Sant Joan) i can Montells, juntament amb can Diumer, la Casa Nova (el Mas del Pla) i can Suari del Fou, s\xc3\xb3n algunes de les cases de pag\xc3\xa8s m\xc3\xa9s antigues de Cardedeu.\n_START_SECTION_\nR\xc3\xa0dio i Televisi\xc3\xb3 Cardedeu\n_START_PARAGRAPH_\nCardedeu compta amb la televisi\xc3\xb3 local m\xc3\xa9s antiga de tot l\'estat. La Televisi\xc3\xb3 de Cardedeu emet com a m\xc3\xadnim cada setmana un informatiu. Tamb\xc3\xa9 s\'emet una programaci\xc3\xb3 regular de r\xc3\xa0dio des de les instal\xc2\xb7lacions de la Mongia.\n_START_SECTION_\nPremsa escrita\n_START_PARAGRAPH_\nEs publica una revista comercial anomenada "Ull a l\'Ull", un peri\xc3\xb2dic mensual "El Nas" i un fullet\xc3\xb3 editat des de l\'Ajuntament que es diu "La Vila"\n_START_SECTION_\nInternet\n_START_PARAGRAPH_\n"La llista de Cardedeu" va ser creada pel Club Online l\'any 1997. Hi ha prop d\'un miler d\'usuaris connectats i s\'envien not\xc3\xadcies des de les diferents entitats del poble, regidories, la parr\xc3\xb2quia i ciutadans a t\xc3\xadtol individual. Tothom pot rebre i escriure missatges a la llista amb la qual cosa \xc3\xa9s normal que es generin debats de tota mena.\n_START_SECTION_\nCultura\n_START_PARAGRAPH_\nCal mencionar el Museu-Arxiu Tom\xc3\xa0s Balvey, que deu el seu nom a la figura de l\xe2\x80\x99historiador local Tom\xc3\xa0s Balvey i Bas (1865-1954), a qui va dedicat el museu. _NEWLINE_La Biblioteca P\xc3\xbablica Marc de Vilalba de Cardedeu \xc3\xa9s un equipament important del municipi, que va ser ampliada i inaugurada l\xe2\x80\x99any 2010. Li d\xc3\xb3na nom l\xe2\x80\x99abat de Montserrat\xc2\xa0 i pol\xc3\xadtic Marc de Vilalba, 13\xc3\xa8 President de la Generalitat. Inaugurada el 17 d\'agost de 1947 sota el nom de Biblioteca Popular Marc de Vilalba. El primer edifici fou a la desapareguda Mongia situada a la pla\xc3\xa7a Sant Corneli que fins llavors era l\'antiga escola de nenes. Amb aquest servei municipal es culminaven diverses iniciatives privades i d\'associacions que creaven el seu propi fons bibliogr\xc3\xa0fic: L\'Ateneu de Cardedeu, l\'Associaci\xc3\xb3 Cultural Els Tres Pins i l\'Ateneu Obrer._NEWLINE_La T\xc3\xa8xtil Rase f\xc3\xa0brica de cultura, \xc3\xa9s un equipament que vol fomentar la formaci\xc3\xb3, la creaci\xc3\xb3 i la participaci\xc3\xb3 de tota la ciutadania, i potenciar el teixit associatiu i cultural._NEWLINE_Pel que fa al teatre i cinema val a destacar dos equipaments amb un gran pes al municipi. El Teatre Auditori Cardedeu on s\xe2\x80\x99hi programen musicals, confer\xc3\xa8ncies, s\xe2\x80\x99hi fan xerrades i reunions, aix\xc3\xad com evidentment obres de teatre i tot un ventall d\xe2\x80\x99activitats relacionades amb les arts esc\xc3\xa8niques. I el Cinema Esbarjo que \xc3\xa9s al referent del municipi. T\xc3\xa9 una programaci\xc3\xb3 permanent amb el passi de pel\xc2\xb7l\xc3\xadcules normalment de cinema alternatiu o fora dels circuits comercials. _NEWLINE_Altres entitats i equipaments s\xc3\xb3n Vil\xc2\xb7la Paquita, la Sala Sarau i la Oficina de Catal\xc3\xa0 de Cardedeu.\n_START_SECTION_\nEl Cam\xc3\xad\n_START_PARAGRAPH_\nEl Cam\xc3\xad dels Pa\xc3\xafsos Catalans t\xc3\xa9 la seu nacional a Cardedeu, amb la qual cosa tots els que fan el cam\xc3\xad tenen parada obligat\xc3\xb2ria a la vila. El cam\xc3\xad per tant fa de dinamitzador tant cultural com econ\xc3\xb2mic del poble.'